Daar is steeds min vroulike wetenskaplikes | Netwerk24
Deur Brümilda Swartbooi 20 Augustus 2020 06:32
Daar is steeds te min vroue in wetenskap en kollektiewe optrede om dit reg te stel, sê prof. Tawana Kupe, visekanselier en rektor van die Universiteit van Pretoria (UP).
Hy het Woensdag gepraat op 'n webinaar oor Vroue in Wetenskap wat deur die UP aangebied is en gesê data dui daarop dat net 29,3% van wetenskaplikes wat wêreldwyd in navorsing en ontwikkeling werk, vroue is.
Prof. Thuli Madonsela, voormalige openbare beskermer en hoogleraar aan die Universiteit Stellenbosch (US), was die genooide spreker en het gepraat oor die stelsel van sosiale geregtigheid.
Prof Thuli Madonsela, voormalige openbare beskermer, was Woensdag die gasspreker tydens 'n webinaar oor Vroue in Wetenskap wat aangebied is deur die Universiteit van Pretoria. Foto: Argieffoto
Sy het gesê sosiale geregtigheid gaan oor die omhelsing van menslikheid in elke mens. "Dit word weerspieël in gelyke genot van alle menseregte en vryhede.
Gelykheid gaan om gelyke oorweging," het sy gesê.
Madonsela sê die optog in 1956 teen paswette toe meer as 20 000 vroue na die Uniegebou opgeruk het, was 'n optog van hoop en dit het bewys dat vroue 'n rol speel deur sosiale ongeregtigheid te oorkom.
Madonsela het baanbrekers soos Florence Nightingale, wat bygedra het tot die ontstaan van verpleging, Charlotte Maxeke, die eerste swart vrou van Suid-Afrika wat 'n graad bekom het, Helen Keller, wie se gestremdhede haar nie beperk het nie, en Marie Curie, die eerste vrou wat 'n Nobelprys gewen het, geëer.
"Geregtigheid gaan daaroor om saam te groei. Moenie jouself definieer deur die beperkinge wat mense vir jou stel nie. Glo in jouself en jou ideale en kom ons maak die volgende dekade 'n dekade van sosiale geregtigheid."